FI Euroopan unionin virallinen lehti C 320/27

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu muutoshakemuksen julkaiseminen

2009/C 320/14

Tämä julkaiseminen antaa oikeuden vastustaa muutoshakemusta neuvoston asetuksen (EY) N:o 510/2006 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

MUUTOSHAKEMUS

NEUVOSTON ASETUS (EY) N:o 510/2006

9 artiklassa tarkoitettu muutoshakemus

”CASTELMAGNO”

EY-N:o: IT-PDO-0217-0006-17.03.2006

SMM ( ) SAN ( X )

1. eritelmän kohta (kohdat), jo(i)ta muutos koskee:

—  Tuotteen nimi —  Tuotteen kuvaus —  Maantieteellinen alue — Alkuperätodisteet — Tuotantomenetelmä —  Yhteys maantieteelliseen alkuperään — Merkinnät —  Kansalliset vaatimukset —  Muu [täsmennettävä]

2. Muutoksen (Muutosten) tyyppi:

—  Yhtenäisen asiakirjan tai yhteenvedon muutos — Rekisteröidyn SAN:n tai SMM:n eritelmän muutos, kun yhtenäistä asiakirjaa tai yhteenvetoa ei ole julkaistu —  Eritelmän muutos, joka ei edellytä julkaistun yhtenäisen asiakirjan muutosta (asetuksen (EY) N:o 510/2006 9 artiklan 3 kohta) —  Eritelmän väliaikainen muutos, joka johtuu viranomaisten asettamista pakollisista terveys- tai kasvinsuojelutoimista (asetuksen (EY) N:o 510/2006 9 artiklan 4 kohta)

3. Muutos (Muutokset):

3.1 Alkuperätodisteet:

Eritelmään on lisätty tuotteen jäljitettävyyttä koskevia tietoja, joita ei ollut mainittu aikaisemmassa eritelmässä.

3.2 Tuotantomenetelmä:

Täsmennetään juuston valmistuksessa lehmän raakamaitoon mahdollisesti lisättävän lampaan- ja/tai vuohenmaidon prosentuaalinen osuus.

Luetellaan naudan genotyypit, joiden maitoa käytetään Castelmagno-juuston valmistukseen.

Lisätään kielletyt rehut ja määritellään täydentävän rehuannoksen ainesosat.

Täsmennetään, että maito saa olla peräisin enintään neljästä perättäisestä lypsystä.

Kuvaillaan yksityiskohtaisesti Castelmagno-juuston perinteinen tuotantomenetelmä.

Kuvaillaan Castelmagno-juuston tuotantomenetelmä silloin, kun nimeen on lisätty maininta ”di Alpeggio”.

Täsmennetään, että juustomassan sisällä eritelmän mukaan esiintyvät mahdolliset sinivihreät juovat voidaan tarvittaessa saada aikaan myös pistelemällä juustoja perinteisten menetelmien mukaisesti (käsin käyttäen pitkää rautapuikkoa).

Lisäksi todetaan, että haitallisen homekasvun ja punkkien torjumiseksi juustoja voidaan kypsytyksen aikana harjata ja/tai pestä käyttäen luonnonmukaisia aineita, jotka eivät aiheuta suoraa värjääntymistä.

3.3 Merkinnät:

Kuvaillaan yksityiskohtaisesti muoteissa puristamisen yhteydessä juustoihin tehtävä alkuperämerkintä.

Täsmennetään, että kun Castelmagno-juusto on tuotettu kokonaan yli 600 metrin korkeudessa merenpinnasta, etikettiin voidaan lisätä maininta ”prodotto della montagna” (vuoristotuote).

Todetaan, että ennen tuotteen saattamista kulutukseen siihen tehdään vaatimustenmukaisuutta osoittava merkintä (sventolina), joka sijoitetaan samalle puolelle kuin alkuperämerkintä. Näiden merkintöjen, joissa on vuoristossa tapahtuvaa tuotantoa koskeva lisämaininta ”prodotto della montagna” tai ”di alpeggio”, mitat ja värit täsmennetään.

Täsmennetään joko kokonaisena, paloina, annospaloina tai esipakattuna myytävän juuston myyntiä koskevat yksityiskohtaiset säännöt.

YHTEENVETO

NEUVOSTON ASETUS (EY) N:o 510/2006

”CASTELMAGNO”

EY-N:o: IT-PDO-0217-0006-17.03.2006

SAN ( X ) SMM ( )

Tässä yhteenvedossa on esitetty eritelmän pääkohdat tiedotustarkoituksessa.

1. Jäsenvaltion toimivaltainen viranomainen:

Nimi: Ministero Delle Politiche Agricole e Forestali Osoite: Via XX Settembre 20 00187 Roma RM ITALIA P. +39 0646655106 F. +39 0646655306 Sähköposti: saco7@politicheagricole.it

2. Ryhmittymä:

Nimi: Consorzio per la Tutela del Formaggio Castelmagno Osoite: Piazza Caduti 1 12020 Castelmagno (Cuneo) CN ITALIA P. +39 0171986148 F. +39 0171986148 Sähköposti: — Kokoonpano: Tuottaja/jalostaja ( X ) Muu ( )

3. Tuotelaji:

Luokka 1.3 — Juustot

4. Eritelmä:

(yhteenveto asetuksen (EY) N:o 510/2006 4 artiklan 2 kohdan edellytyksistä)

4.1 Nimi:

Castelmagno

4.2 Kuvaus:

Lehmän raakamaidosta, johon on mahdollisesti lisätty 5–20 % lampaan- ja/tai vuohenmaitoa. Nautojen on oltava genotyyppejä Barà Pustertaler, Bruna, Pezzata Rossa d’Oropa, Pezzata Rossa, Montbeliard, Grigio Alpina, Piemontese, Valdostana tai niiden risteytyksiä.

Vähimmäiskypsytysajan (60 päivää) jälkeen SAN-tuotteella on seuraavat ominaisuudet: sileäpintaisen lieriön muotoinen, halkaisija 15–25 cm, pohja 12–20 cm, paino 2–7 kg. Kyseessä on puolikova puristettu juusto, jota valmistetaan ympäri vuoden lukuun ottamatta ”d’alpeggio”-tyypin juustoa, jota valmistetaan ainoastaan toukokuusta lokakuuhun. Ohut, punertavan keltainen sileä kuori ei ole syötävä. Kuori on kova ja tasainen kypsytyksen alussa ja muuttuu tummemmaksi, paksummaksi ja rosoisemmaksi kypsymisen edetessä. Juustomassa on kypsytyksen alussa väriltään helmiäisen tai norsunluun valkoista ja muuttuu okrankeltaiseksi kypsymisen edetessä, jolloin sen sisälle voi myös muodostua sinivihreitä juovia, jotka voidaan tarvittaessa saada aikaan myös pistelemällä juustoja perinteisten menetelmien mukaisesti (käsin käyttäen pitkää rautapuikkoa). Kypsytyksen alussa juuston rakenne on rakeinen mutta muuttuu myöhemmin tiiviimmäksi. Maku on mieto, hienostunut ja kevyen suolainen kypsytyksen alkuvaiheessa ja muuttuu voimakkaammaksi kypsymisen edetessä.

Kuiva-aineen rasvapitoisuus on vähintään 34 %.

Juusto voidaan myydä kuluttajille joko kokonaisena, paloina, annospaloina tai esipakattuna. Paloittelu ja pakkaaminen voi tapahtua myös maantieteellisen tuotantoalueen ulkopuolella.

4.3 Maantieteellinen alue:

Castelmagno-juusto on valmistettava ja kypsytettävä Cuneon maakunnassa sijaitsevien Castelmagnon, Pradlevesin ja Monterosso Granan kuntien hallinnollisella alueella.

4.4 Alkuperätodisteet:

Seuranta on varmistettava tuotantoprosessin kaikissa vaiheissa kirjaamalla saapuneet ja lähteneet tuotteet. Tällä tavoin sekä merkitsemällä valvontaviranomaisen asianmukaisesti ylläpitämiin rekistereihin karjankasvattajat, valmistajat/kypsyttäjät, pakkaajat ja paloittelijat, kirjaamalla tuotetut ja pakatut määrät ja ilmoittamalla valvontaelimelle tuotetut määrät varmistetaan tuotteen jäljitettävyys läpi koko tuotantoketjun. Myös tuotetun maidon määrä sekä naudat, lampaat ja vuohet, joista raaka-aine saatiin, on tarkastettava. Tekninen tietolomake juoksutteesta ja viittaus erään, jota on käytetty, on aina oltava saatavilla. Myös juustojen lukumäärä on ilmoitettava kuukausittain. Jos Castelmagno-juustoon liittyy lisämerkintä ”di Alpeggio”, laidunalueet on merkittävä valvontaelimen ylläpitämään rekisteriin. Näiden alueiden perusteella vahvistetaan tuotetun maidon eläinlajikohtaiset enimmäismäärät, jotka otetaan huomioon merkinnän hyväksymisen yhteydessä. Arvioitaessa laidunalueen enimmäispotentiaali litroina on otettava huomioon kasvilajien esiintyminen laiduntamisajankohtana, eläinlaji ja eläintiheys. Lisäksi vuosittain on ilmoitettava laiduntamisen alkamis- ja päättymisajankohta valvontaelimelle, joka vastaa vuoristolaidunten luetteloinnista. Valvontaelin valvoo tuotantoeritelmän ja siihen liittyvän valvontasuunnitelman määräysten mukaisesti kaikkien rekistereihin merkittyjen fyysisten ja oikeushenkilöiden toimintaa.

Noudatettavat vaatimukset koskevat maidon tuotantorakenteita, jalostusta ja juuston kypsytystä. Navetat, joissa maito tuotetaan, on rekisteröitävä voimassa olevan lainsäädännön mukaisesti, ja jalostuspisteillä on oltava yhteisön laatumerkki tai, mikäli on kyseessä suoramyyntiä harjoittava maatila, voimassa olevan kansallisen lainsäädännön perusteella myönnetty asianmukainen terveysviranomaisen hyväksyntä.

Kaikkien tilojen on ilmoitettava valvontaviranomaiselle ennen kunkin kuukauden kymmenettä päivää tilalla edellisen kuukauden aikana tuotettujen tai kypsytettyjen juustojen lukumäärä.

4.5 Tuotantomenetelmä:

Lehmät, joista SAN-tuotteen valmistukseen käytettävä maito saadaan, on lypsettävä enintään kahdesti päivässä. Yli kaksi päivää sitten lypsettyä maitoa ei saa käyttää, joten maito saa olla peräisin enintään neljästä perättäisestä lypsystä. Lehmiä ei saa pitää tavanomaisen tuotantoalueen ulkopuolella myöskään ummessaoloaikana, lukuun ottamatta vuoristolaiduntamista harjoittavien eläimiä. Nautakarjan – ja tarvittaessa myös lampaiden ja vuohien – perusravintona on käytettävä tuore- tai kuivarehua, joka on peräisin pääasiassa Castelmagnon, Pradlevesin ja Monterosso Granan kuntien alueella sijaitsevilta runsaslajisilta niityiltä ja laitumilta. Maissisäilörehun käyttöä ei sallita. Rehuannoksen täydentävinä ainesosina sallitaan vilja, palkokasvit, kivennäissuolat sekä voimassa olevan lainsäädännön mukaiset vitamiinit. Maito voidaan jäähdyttää varastointia varten, ei kuitenkaan alle 6 °C:seen. Mahdollisesti osittain kuorittu maito lämmitetään 30–38 °C:seen. Maidon pastörointia tai termisointia ei sallita, ja hapatteiden käyttö on kielletty. Saostuminen tapahtuu 30–38 °C:ssa 30–90 minuutin kuluessa käyttäen nestemäistä vasikan juoksutetta (joka sisältää vähintään 70 % kymosiinia). Jalostaminen juustokattilassa tapahtuu sekoittamalla massaa yhtäjaksoisesti 10–15 minuuttia. Näin rikkoontunut juustomassa joko jätetään lepäämään kattilan pohjalle tai nostetaan pois. Sen annetaan levätä vähintään 18 tuntia. Juustomassan jäähdyttäminen sallitaan. Kun on kulunut 18 tuntia, juustomassa laitetaan astioihin ja upotetaan 2–4 päiväksi edellisistä käsittelyistä saatuun heraan tasaisen käymisen varmistamiseksi. Sen jälkeen juustomassa rikotaan, hienonnetaan, sekoitetaan ja suolataan. Tuote kääritään kasvikuidusta tai synteettisestä materiaalista tehtyyn kankaaseen ja sijoitetaan vähintään yhdeksi päiväksi puusta tai muusta soveltuvasta materiaalista valmistettuihin muotteihin, joissa sitä puristetaan käsin tai koneellisesti. Uusi kuivasuolaus sallitaan, jotta juuston kuori saisi enemmän väriä ja muuttuisi lujemmaksi. Vähintään 60 päivää kestävän kypsytyksen on tapahduttava viileissä ja kosteissa luonnollisissa luolissa tai muissa olosuhteiltaan vastaavanlaisissa tiloissa puusta tai muusta vastaavasta materiaalista valmistetuilla hyllyillä. Lämpötilan on oltava 5–15 °C ja kosteuden 70–98 %, jotta voidaan varmistaa oikeat lämpö- ja kosteusolosuhteet SAN-tunnuksella varustetulle Castelmagno-juustolle ominaisen luonnonhomeen asianmukaiselle kehittymiselle. Haitallisen homekasvun ja punkkien torjumiseksi juustoja voidaan kypsytyksen aikana harjata ja/tai pestä käyttäen luonnonmukaisia aineita, jotka eivät aiheuta suoraa värjääntymistä. Castelmagno-juustossa voi olla lisämaininta ”di Alpeggio”, mikäli maito on saatu yksinomaan lehmistä, vuohista ja lampaista, jotka ovat laiduntaneet toukokuun alusta lokakuun loppuun käyttäen ravinnokseen vähintään 90-prosenttisesti paikallisia luonnonkasveja, koko tuotantoprosessi tapahtuu vuoristolaitumella ja juuston valmistus yli 1 000 metrin korkeudessa merenpinnasta.

4.6 Yhteys maantieteelliseen alkuperään:

Luonnollisina tekijöinä on mainittava kyseiselle vuoristoalueelle ominaiset ilmasto-olosuhteet, jotka vaikuttavat alppilajeista koostuvan rehun laatuun ja tuotteen luonnolliseen kypsymiseen. Inhimillisistä tekijöistä olennaisin on vuosisataisen perinteen jatkuminen ja vakiintuneiden jalostusmenetelmien säilyminen.

4.7 Valvontaelin:

Valvontaelin täyttää standardin EN 45011 mukaiset edellytykset.

Nimi: INOQ — Istituto Nord Ovest Qualità Osoite: Piazza Carlo Alberto Grosso 82 12093 Moretta (Cuneo) CN ITALIA P. +39 0172911223 F. +39 0172911320 Sähköposti: —

4.8 Merkinnät:

Tuotteen alkuperämerkintä tehdään painamalla logo muotin pohjan kanssa kosketuksessa olevaan juuston pintaan. Ennen tuotteen saattamista kulutukseen laatuvaatimukset täyttävään juustoon tehdään vaatimustenmukaisuutta osoittava merkintä (sventolina), joka sijoitetaan samalle puolelle kuin alkuperämerkintä. Alkuperämerkintä muodostuu tyylitellystä C-kirjaimesta, jonka yläosaan on hahmoteltu Alpit ja keskiosaan soikea juusto, josta on leikattu palanen. Merkin koko on joko 11 × 12 cm (2–3 kg:n painoiset juustot) ja 15,3 × 16,3 cm (3–7 kg:n painoiset juustot).

Kun Castelmagno-juusto tuotetaan kokonaan yli 600 metrin korkeudessa merenpinnasta, etikettiin lisätään teksti ”prodotto della montagna” (vuoristotuote). Kun maidontuotanto ja juuston valmistus tapahtuvat yli 1 000 metrin korkeudessa merenpinnasta, SAN-juuston etikettiin merkitään tekstin ”prodotto della montagna” asemesta alppilaiduntamista ilmaiseva teksti ”di Alpeggio”. Kun on kyseessä ”Castelmagno prodotto della montagna”, vaatimustenmukaisuutta osoittava merkintä tehdään siniseen kenttään. ”Castelmagno d’Alpeggio” -juuston vastaavassa merkinnässä teksti ”Di Alpeggio” on merkin kaikissa neljässä siivessä, teksti ”Castelmagno” on sammaleenvihreässä kentässä, ja sen alapuolella oleva teksti ”Di Alpeggio” on painettu 6 mm:n korkuisin kirjaimin. Molempien juustotyyppien etiketissä on teksti ”crosta non edibile” (kuori ei ole syötävä).

Tuote voidaan saattaa kulutukseen varustettuna suojatulla alkuperänimityksellä ”Castelmagno” ainoastaan siinä tapauksessa, että se on varustettu näillä päällysmerkinnöillä. Vaatimustenmukaisuutta osoittava merkintä on nelisiipisen potkurin muotoinen paperinen etiketti, jonka halkaisija on 18 cm ja jonka keskellä on sama kuva kuin alkuperämerkinnässä. Tekstien ”Denominazione di Origine Protetta Castelmagno” ja tapauksen mukaan lisämerkintöjen ”prodotto della montagna” tai ”di Alpeggio” ohella etiketeissä on oltava lainsäädännössä edellytetyt tiedot. Paloina tai esipakattuna myytävässä juustossa on aina oltava tunnistettavissa oleva alkuperämerkintä ja logo, ja niiden etiketissä on oltava tuottajan ja kypsyttäjän nimi. Etiketin on lisäksi oltava elintarvikkeiden päällysmerkintöjä ja kauppakunnostusta koskevan voimassa olevan lainsäädännön mukainen, ja tuotteen jäljitettävyyden varmistamiseksi siinä on aina oltava näkyvissä SAN-tuotteen logo sekä erän numero.